ΓΡΑΠΤΗ ΕΡΩΤΗΣΗ P-2861/98

υποβολή: Daniel Varela Suanzes-Carpegna (PPE) προς το Συμβούλιο

(14 Σεπτεμβρίου 1998)

Θέμα: Προβλέψεις του Συμβουλίου για το συμμετοχικό σχέδιο πολιτιστικών πρωτευουσών του 2000

Ενόψει της εμβληματικής ημερομηνίας του έτους 2000 η ΕΕ αποφάσισε, για πρώτη φορά, να εκτελεστεί, κατά το εν λόγω έτος, ένα πρόγραμμα με συμμετοχή εννέα ευρωπαϊκών πολιτιστικών πόλεων (Αβινιόν, Κρακοβία, Ρεϊκιαβίκ, Σαντιάγο ντε Κομποστέλα, Ελσίνκι, Μπέργκεν, Μπολόνια, Βρυξέλλες, Πράγα). Συνδέονται έτσι πόλεις πέντε κρατών μελών με πόλεις τεσσάρων ευρωπαϊκών κρατών μη μελών, σε ένα σχέδιο πολιτιστικής συνεργασίας άνευ προηγουμένου στην Ευρώπη, χάρη στο οποίο έρχονται σε επαφή -μέσα από το κοινό σχέδιο- τρεις πόλεις του Βορρά με τρεις πόλεις της κεντρικής Ευρώπης και τρεις άλλες του ευρωπαϊκού Νότου. Είναι προφανές ότι ένα τόσο σπουδαίο και φιλόδοξο σχέδιο απαιτεί μια ειδική υποστήριξη και μια επαρκή χρηματοδότηση για να στεφθεί με επιτυχία σαν κοινό ευρωπαϊκό πολιτιστικό σχέδιο προβαλλόμενο -όπως πρέπει- απ'άκρου σ'άκρο στην Ευρώπη και δημιουργώντας δεσμούς που μπορεί και πρέπει να επιβάλει. Σε αντιδιαστολή μάλιστα με μια αποτυχία στην οποία ήταν ενδεχόμενο να κατέληγε μια απλή παράθεση εννέα διαφορετικών ανεξάρτητων μεταξύ τους σχεδίων, χωρίς κοινό δεσμό με την ευρωπαϊκή πολιτιστική ένωση.

Ενώπιον αυτής της καταστάσεως, δύναται το Συμβούλιο να δώσει πληροφορίες σχετικά με τα σχέδιά του, τα προγράμματά του και τους άξονες παροχής βοήθειας, ώστε το αναφερόμενο σχέδιο ευρωπαϊκών πολιτιστικών πρωτευουσών του 2000 να στεφθεί από την επιτυχία που του αξίζει;

Τίθεται ιδιαίτερα το ερώτημα αν το Συμβούλιο προβλέπει να ορίσει υπεύθυνο συντονιστή που θα παρακολουθεί τα διάφορα ξεχωριστά προγραμματισμένα στοιχεία.

Δύναται το Συμβούλιο να δώσει πληροφορίες σχετικά με τα ολικά προϋπολογισθέντα ποσά που προβλέπεται να αφιερωθούν σάυτό το σημαντικό γεγονός και τη σύνθεσή τους προκειμένου να δυνηθούν οι υπεύθυνοι να φέρουν σε πέρας το προγραμματιζόμενο έργο τους;

Απάντηση

(16 Νοεμβρίου 1998)

Η συμφωνία στην οποία βασίζεται η εκδήλωση "Ευρωπαϊκή Πολιτιστική Πρωτεύουσα" (μέχρις ότου εγκριθεί από το Ευρωπαϊκό Κοινοβούλιο και το Συμβούλιο η πρόταση απόφασης που υπέβαλε η Επιτροπή για το έτος 2002 και μετά) είναι μια διακυβερνητική συμφωνία που βασίζεται σε ψήφισμα των αρμόδιων για πολιτιστικά θέματα Υπουργών που συνήλθαν στα πλαίσια του Συμβουλίου στις 13 Ιουνίου 1985(1).

Στη συνέχεια επήλθαν τροποποιήσεις στο ψήφισμα αυτό, πάντα σε διακυβερνητικό πλαίσιο, με τα συμπεράσματα της 18ης Μαΐου 1990(2), της 18ης Μαΐου 1992(3) και της 12ης Νοεμβρίου 1992(4).

Η επιλογή συνεπώς των ευρωπαϊκών πολιτιστικών πρωτευουσών για το έτος 2000 έγινε με διακυβερνητική πράξη των αρμοδίων για πολιτιστικά θέματα Υπουργών που συνήλθαν στα πλαίσια του Συμβουλίου. Εξ αυτού έπεται ότι το Συμβούλιο δεν μπορούσε να αναλάβει πρωτοβουλίες με την έννοια που αναφέρει ο αξιότιμος κ. Βουλευτής στις τρεις τελευταίες ερωτήσεις του. Πάντως, μεταξύ των πόλεων που επιλέχθηκαν αναπτύχθηκε εκτενής συνεργασία μεγάλης έκτασης.

Εφιστάται η προσοχή του αξιοτίμου κ. Βουλευτή στο γεγονός ότι, στα πλαίσια των προγραμμάτων υποστήριξης του πολιτισμού, οι ευρωπαϊκές πολιτιστικές πρωτεύουσες έχουν λάβει μέχρι στιγμής περιορισμένη υποστήριξη (η πείρα έδειξε ότι η κοινοτική υποστήριξη κάλυπτε περίπου 1 % των δαπανών). Τα προγράμματα αυτά λήγουν στο τέλος του 1999.

Στις 26 Μαΐου 1998, η Επιτροπή υπέβαλε πρόταση απόφασης του Ευρωπαϊκού Κοινοβουλίου και του Συμβουλίου σχετικά με πρώτο πρόγραμμα-πλαίσιο της Ευρωπαϊκής Κοινότητας υπέρ του πολιτισμού (2000-2004), όπου προτείνει ποσό 2,5 εκατομμ. ΕCU για την δράση "Ευρωπαϊκή Πολιτιστική Πρωτεύουσα". Οι ομάδες και επιτροπές του Συμβουλίου εξετάζουν τη στιγμή αυτή το πρόγραμμα "Πολιτισμός 2000".

(1) ΕΕ C 153 της 22.6.1985.

(2) ΕΕ C 162 της 3.7.1990.

(3) ΕΕ C 151 της 16.6.1992.

(4) ΕΕ C 336 της 19.12.1992.